Diari Oficial de la Generalitat Valenciana


Sumari del DOGV 3484, del 29-04-1999 (1999/3702)

ORDRE de 6 d'abril de 1999, de la Conselleria de Benestar Social, per la qual s'estableixen ajudes econòmiques destinades a subvencionar la compra de llibres per a estudis universitaris i a subvencionar la matrícula universitària en determinades tipologies de família.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3484

Data del DOGV
:   29-04-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/3702


Data del document
:   06-04-1999

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * família nombrosa
    * protecció de la família
    * suport econòmic
    * universitat
    * despeses d'escolaritat
    * llibre escolar
    * ajuda pública

ORDRE de 6 d'abril de 1999, de la Conselleria de Benestar Social, per la qual s'estableixen ajudes econòmiques destinades a subvencionar la compra de llibres per a estudis universitaris i a subvencionar la matrícula universitària en determinades tipologies de família. [1999/M3702]
  
La Llei 5/1997, de 25 de juny, de la Generalitat Valenciana, per la qual es regula el sistema de serveis socials, inclou, dins de les seues responsabilitats, la de donar resposta a diferents problemes socials mitjançant l'aportació de recursos financers, tècnics, humans i organitzatius necessaris, així com garantir l'atenció integral a la família, atenent-hi tots els problemes que puguen incidir en el seu benestar i prevenir-los o esmenar-los.
  
La Generalitat Valenciana és conscient de la necessitat d'establir ajudes econòmiques dirigides a les famílies que en un moment determinat del seu cicle vital no compten amb els recursos suficients per atendre totes les seues necessitats, a fi de pal·liar, en la mesura possible, les problemàtiques pròpies de l'evolució social.
  
L'increment de l'accés a les universitats ha estat un dels elements més significatius de les últimes dècades en la societat espanyola i també en l'àmbit de la nostra comunitat.
  
Al mateix temps, la major especialització i competitivitat en el món laboral comporta, en moltes ocasions, la prolongació del període de formació dels joves. Aquest fet, junt a la dificultat en la incorporació al món del treball, obstaculitza la possibilitat d'emancipació del fills.
  
En alguns casos, les famílies nombroses perden, per distintes circumstàncies, aquesta condició i així deixen de tenir dret a determinades ajudes i beneficis de l'administració. En altres ocasions és únicament algun dels fills qui perd els beneficis a què té dret la seua família en complir determinada edat.
  
És voluntat del Govern Valencià anar més allà quant a l'atenció a les famílies nombroses reconegudes legalment i per això es considera especialment important subvencionar la compra de llibres de text i les matrícules universitàries per als fills pertanyents a famílies que no poden obtenir el reconeixement oficial de família nombrosa perquè supera algun o alguns dels seus fills els criteris d'edat establits en la normativa vigent, encara que s'hi complisca el de convivència. Així mateix, aquesta ajuda també es fa extensiva a les famílies nombroses amb títol en les quals un fill, per motius d'edat, deixa d'obtenir els beneficis de tal condició.
  
Per altra part, hi ha famílies nuclears que, per les seues especials circumstàncies quant al nombre i a la tipologia dels seus membres, tenen dificultat per a l'obtenció dels ingressos econòmics adequats per mantenir els fills o filles al seu càrrec, quan aquests estan realitzant estudis universitaris.
  
Aquestes famílies són aquelles que, formades exclusivament per un dels progenitors i els fills, fan que aquest progenitor puga tenir dificultats per compaginar la vida familiar i la vida laboral, amb majors dificultats per accedir en condicions normalitzades al món laboral, en haver de dedicar més temps a les tasques pròpies de la llar que altres famílies amb major nombre de membres, que pogueren donar-se suport entre si.
  
D'igual forma, per a un mateix nivell de renda, aquestes famílies necessiten destinar majors recursos econòmics que altres per a l'atenció dels fills, perquè no disposen del suport d'altres membres familiars que convisquen al mateix domicili.
  
Per altra part, hi ha famílies nuclears en què, a més dels fills, hi conviuen altres persones incapacitades legalment o discapacitades, que podrien suposar una càrrega familiar afegida i que es considera que han de ser incloses en l'àmbit de les ajudes regulades en aquesta ordre.
  
És, doncs, propòsit d'aquesta ordre, ajudar a promoure la igualtat de les famílies regulades en ella amb altres que, mantenint les mateixes condicions substancials, tinguen dret als beneficis a què dóna lloc la condició de família nombrosa, o en aquelles en què un major nombre de membres permeta un suport entre ells, del qual estiguen mancades les famílies incloses en aquesta ordre.
  
Per això i fent ús de les facultats que em confereix l'article 47.11 del Text Refós de la Llei d'Hisenda Pública de la Generalitat Valenciana i el Decret 37/1997, de 26 de febrer, del Govern Valencià, amb el qual és aprovat el Reglament Orgànic i Funcional de la Conselleria de Benestar Social,
  
ORDENE
  
TÍTOL I
  
Ajudes i subvencions
  
Article 1. Objecte i àmbit d'aplicació
  
És l'objecte d'aquesta convocatòria subvencionar despeses ocasionades en l'exercici de 1999 per les matrícules universitàries o per la compra de llibres destinats a estudis universitaris, en els següents supòsits:
  
1.1. Famílies que, sense dret al títol de família nombrosa, compleixen els requisits per ser-ho quant al nombre dels seus membres i al criteri de convivència, així com famílies nombroses en què un fill o filla haja superat l'edat límit per obtenir els beneficis a què dóna lloc la condició de membre de família nombrosa.
  
1.2. Famílies en què convisquen únicament un dels pares i els fills.
  
Article 2. Sol·licitants de l'ajuda
  
2.1. Podran tenir dret a aquestes ajudes aquells sol·licitants en què concórreguen les següents circumstàncies:
  
2.1.a. Que el sol·licitant forme part de la família en què convisquen un nombre suficient de membres per obtenir el títol de família nombrosa i, en canvi, l'edat d'algun dels fills o filles no ho permeta segons la condició primera establida en l'article 4 de la Llei 25/1971, de 19 de juny, de Protecció a les Famílies Nombroses.
  
En aquest supòsit, les ajudes podran anar destinades a qualsevol dels fills o filles que realitzen estudis universitaris i que convisquen al domicili familiar.
  
2.1.b. Que el sol·licitant forme part d'una família que, encara que posseeix el títol de família nombrosa, té un fill o filla que, per superar el límit d'edat, no es pot acollir als beneficis que atorga aquest títol.
  
En aquest supòsit, les ajudes podran anar destinades, exclusivament, a aquells fills que, realitzant estudis universitaris, superen el límit d'edat i que convisquen al domicili familiar.
  
2.1.c. Que el sol·licitant forme part d'una família que, per les seues especials característiques de renda disponible i convivència en el nucli familiar, en conviure únicament un dels pares i un o més fills o filles, poguera tenir dificultats econòmiques per sostenir els estudis universitaris d'algun d'ells.
  
No obstant això, en aquest últim cas, podran conviure al mateix domicili altres persones, en el supòsit que aquestes estiguen incapacitats legalment, o discapacitats amb una minusvalidesa igual o superior al 65%.
  
En aquest supòsit les ajudes podran anar destinades a qualsevol dels fills o filles que convisquen al domicili familiar i que realitzen estudis universitaris dels regulats en aquest decret.
  
2.2. L'ajuda haurà de ser sol·licitada per la persona que detinga la condició de pare o mare o tutor legal, en les famílies especificades en aquest article.
  
2.3. En cas de tenir més d'un fill cursant estudis universitaris, es podrà sol·licitar l'ajuda per a tots aquells que complisquen els requisits regulats en aquesta ordre.
  
En cas que existisquen diverses persones que pogueren ser beneficiàries indistintament de la subvenció per a llibres i matrícules en la mateixa unitat familiar, podrà sol·licitar les ajudes per a totes elles en una única sol·licitud, fent-hi constar aquesta circumstància
  
Article 3. Requisits
  
Les famílies que desitgen accedir a l'ajuda regulada en aquest capítol hauran de reunir els següents requisits:
  
3.1. La unitat familiar del sol·licitant haurà de tenir la residència habitual i estar empadronada en un dels municipis de la Comunitat Valenciana.
  
3.2. La persona per a la qual se sol·licita l'ajuda haurà d'estar realitzant estudis universitaris en l'any 1999, de qualsevol disciplina i a qualsevol de les universitats de la Comunitat Valenciana, i residir al domicili familiar en el moment de la sol·licitud.
  
Malgrat l'expressat al paràgraf anterior, s'entendrà que no es trenca la convivència en el cas que un fill residisca en un domicili distint de la unitat familiar pel motiu d'estar realitzant aquests estudis, sempre que estiga empadronat al domicili de la mateixa unitat familiar.
  
A l'efecte d'aquestes ajudes, es consideraran estudis universitaris els que condueixen a l'obtenció del títol de diplomat, mestre, enginyer tècnic, arquitecte tècnic, llicenciat, enginyer, arquitecte o doctor.
  
3.3. La renda per càpita de la unitat familiar no ha de ser superior en una vegada i mitja al salari mínim interprofessional per a 1999, en còmput anual.
  
S'entendrà per unitat familiar els supòsits de convivència del beneficiari de l'ajuda amb altres persones, unides amb aquell per matrimoni o relació anàloga a la conjugal o per lligams de parentesc, de consanguinitat o afinitat, fins al tercer grau.
  
S'entendrà per renda per càpita anual la quantitat que resulte de dividir els ingressos anuals bruts de la unitat familiar pel nombre de persones que la componen. No obstant això, es computarà també per al càlcul de l'esmentada renda per càpita els convivents incapacitats legalment o discapacitats, regulats en l'article 2.1.c, d'aquesta ordre.
  
Article 4. Documentació que caldrà aportar
  
Les persones interessades a acollir-se a les ajudes regulades en aquest capítol hauran de presentar la sol·licitud de subvenció, segons el model que figura a l'annex d'aquesta ordre, que haurà d'anar acompanyada de la següent documentació:
  
4.1. Fotocòpia compulsada o acarada del document nacional d'identitat de la persona que sol·licita l'ajuda, així com del número d'identificació fiscal (NIF).
  
4.2. Fotocòpia compulsada o acarada de totes les pàgines del llibre de família.
  
4.3. En el cas de famílies nombroses que sol·liciten l'ajuda per un fill que no és beneficiari d'aquesta condició, una fotocòpia compulsada o acarada del títol de família nombrosa.
  
4.4. Per al supòsit de viduïtat del pare o la mare, el certificat de defunció.
  
4.5. Per al supòsit de separació o divorci dels progenitors, una fotocòpia compulsada o acarada del testimoni de la sentència acreditativa d'aquest aspecte, així com del conveni regulador, si s'escau.
  
Els pares separats o divorciats per sentència ferma que els atribuïsca dret a pensió compensatòria i/o obligació d'aliments i aquest ha estat incomplit, hauran d'acreditar la sol·licitud d'execució d'aquesta.
  
4.6. Certificat o nota d'empadronament de totes les persones que convisquen al domicili de qui realitza la sol·licitud, incloent-hi aquesta darrera.
  
4.7.Justificació dels ingressos de la unitat familiar tal com es recull en l'article 6 d'aquesta ordre.
  
4.8.Documentació acreditativa que la persona per a la qual se sol·licita l'ajuda està cursant, durant l'any 1999, els estudis a què fa referència l'article 3.2 d'aquesta ordre, en qualsevol de les universitats de la Comunitat Valenciana.
  
4.9. Per a les ajudes de matrícules universitàries, fotocòpia compulsada o acarada del rebut que acredite el pagament de la matrícula universitària o, si la sol·licitud es presenta dins del termini en què encara no ha pogut efectuar-se el seu abonament, la quantia respecte a la qual se sol·licita la subvenció.
  
4.10. Per a les ajudes de llibres universitaris, factures compulsades o acarades dels llibres respecte dels quals se sol·licita la subvenció i en les quals figure el seu títol. Aquestes hauran d'anar a nom de la persona sol·licitant o bé a nom de la persona per a la qual s'acredita la matrícula universitària.
  
4.11. Serà obligatori adjuntar a la sol·licitud la fitxa de manteniment de tercers degudament formalitzada, segons model adjunt, així com les dades bancàries del compte designat pel sol·licitant en què s'ha d'efectuar el pagament de la subvenció.
  
Article 5. Justificació d'ingressos econòmics
  
La justificació dels ingressos anirà referida a l'exercici de 1997, es realitzarà de la forma següent i únicament respecte a persones que tingueren aleshores 16 o més anys:
  
5.1. Amb la fotocòpia compulsada o acarada de la declaració de l'impost sobre la renda de les persones físiques de tots els convivents al domicili (exercici 1997), incloent-hi tots els fulls, així com la d'ingrés o devolució degudament segellada.
  
En el supòsit que s'haurà presentat declaració complementària, caldrà aportar-la en les mateixes condicions establides al paràgraf anterior.
  
5.2. Si va estar exempt de l'obligació de presentar la declaració de l'impost sobre la renda de les persones físiques de l'exercici 1999 o aquesta no existeix, s'hi aportarà la següent documentació:
  
5.2.a. Certificat de l'Agència Tributària acreditatiu de no haver-la presentat.
  
5.2.b. Certificat de vida laboral expedit per l'administració.
  
5.2.c. En el cas que hagueren existit ingressos, també caldrà aportar certificats de les empreses o organismes oficials (INSS, Inem, Conselleria de Benestar Social) o una fotocòpia compulsada o acarada del conveni regulador, en cas de separació, divorci, si n'hi haguera.
  
Article 6. Quantia de l'ajuda
  
L'import de les ajudes per a llibres universitaris serà el de la quantitat justificada en la sol·licitud fins un màxim de 15.000 pessetes per persona per a la qual se sol·licita aquesta ajuda. No obstant això, l'import de l'ajuda no podrà ser superior als beneficis que s'estableixen, en l'article 10, apartat 3, de la Llei 25/1971, de Protecció a les Famílies Nombroses, així com en les seues normes de desenvolupament, quan la subvenció ho siga per a l'adquisició dels llibres editats per les institucions científiques i culturals de l'estat.
  
L'import de les ajudes per a matrícules universitàries serà el de la quantitat justificada a través del rebut de la matrícula fins un màxim de 40.000 pessetes per persona per a la qual se sol·licita l'ajuda. No obstant això, l'import de l'ajuda no podrà ser superior a l'exempció de taxes que es concedisca a les famílies nombroses de primera categoria en la corresponent llei de taxes.
  
Article 7. Exclusions i incompatibilitats
  
Sols escaurà la subvenció de llibres per les despeses efectuades amb aquesta finalitat en el període comprés entre l'1 de gener i la data de presentació de la sol·licitud, ambdós inclusivament.
  
L'ajuda exclusivament podrà subvencionar la compra d'aquells llibres que tinguen relació directa amb els estudis universitaris que s'estiguen cursant en qualsevol universitat de la Comunitat Valenciana.
  
Títol II
  
Procediment
  
Capítol I
  
Iniciació del procediment
  
Article 8. Instància i lloc de presentació de les sol·licituds
  
Les persones que desitgen optar a les ajudes regulades en aquesta ordre, hauran de presentar la seua sol·licitud en el Registre de la Direcció Territorial de la Conselleria de Benestar Social del seu lloc de residència, sense perjudici de poder presentar-la en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 9. Termini de presentació
  
El termini de presentació de les sol·licituds, per a ajudes regulades en aquesta ordre, serà d'un mes comptador a partir de l'endemà de la seua publicació al Diari Oficial de la Generalitat Valenciana.
  
CAPÍTOL II
  
Tramitació, resolució i recursos
  
Article 10. Ordenació i instrucció
  
Per a l'ordenació i instrucció dels expedients se seguirà el següent:
  
10.1. Rebudes les sol·licituds per la direcció territorial de la Conselleria de Benestar Social competent per raó del lloc de residència del sol·licitant, aquesta procedirà a l'estudi d'aquestes i de la documentació que haurà d'acompanyar-les. Quan la sol·licitud no reunisca els requisits assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, o no s'hi adjunte la documentació que d'acord amb aquesta ordre resulte exigible, es requerirà l'interessat, d`acord amb el que preveu l'article 71 de la Llei 30/1992, de 26 de novembre, perquè en el termini de 10 dies esmene la falta o adjunte els documents preceptius, amb la indicació que si no ho fa així es considerarà que desisteix de la seua petició, i es procedirà a l'arxiu de la seua sol·licitud, amb els efectes previstos en l'article 42 de l'anteriorment esmentada llei.
  
10.2. En fase de la tramitació de l'expedient, a la vista de la documentació existent i de les obligacions que s'adquirisquen per la concessió de l'ajuda, es podran demanar informes als organismes i entitats que s'estime oportú i efectuar les comprovacions necessàries sobre l'exactitud de tot això.
  
10.3. El termini màxim per tramitar i resoldre els expedients serà de tres mesos comptadors des de la data de la presentació de la corresponent sol·licitud. S'entendran desestimades aquelles sol·licituds sobre les quals no recaiga una resolució expressa en l'esmentat període.
  
Article 11. Comprovació de la documentacio
  
La comprovació de l'existència de dades no ajustades a la realitat, tant en la sol·licitud com en la documentació aportada, podrà comportar la denegació de la subvenció sol·licitada, sense perjudici de la resta de responsabilitats que se'n pogueren derivar.
  
Article 12. Proposta i concessió de subvencions
  
Una vegada valorats els expedients, la directora o el director territorial competent remetrà una proposta de concessió i denegació d'ajudes al director general de la Família i Adopcions qui, en atenció als crèdits globals i a la data de presentació de les sol·licituds que complisquen els requisits i les condicions de la convocatòria, elevarà a la consellera de Benestar Social les oportunes propostes de resolució concedint o denegant l'ajuda sol·licitada, a fi que resolga el que escaiga.
  
Les ajudes es concediran per estricte ordre de sol·licitud.
  
Article 13. Obligacions dels perceptors
  
Són obligacions dels beneficiaris de les ajudes regulades per aquesta ordre:
  
13.1. Complir els requisits i les condicions establerts per a la seua concessió i gaudi.
  
13.2. Cooperar amb l'administració en les tasques de comprovació que calguen per verificar, si escau, el compliment i l'efectivitat de les concessions o els determinants de concessió de la subvenció.
  
Article 14. Dotació pressupostària
  
Les línies de subvenció, amb càrrec al programa pressupostari 313.30, Família i Adopcions, a través de les quals es concediran les ajudes regulades en aquesta ordre són les següents:
  
1. Denominació: Borses llibres universitat.
  
Projecte: 2.503.
  
Línia de subvenció: 408/1999
  
Consignació pressupostària: 4.995.350 PTA (30.022,66 euros).
  
2. Denominació: Matrícules universitàries.
  
Projecte: 2.507.
  
Línia de subvenció: 412/1999.
  
Consignació pressupostària: 3.939.864 PTA (23.679'06 euros).
  
Els crèdits consignats tenen caràcter màxim i no podran concedir-se subvencions un vegada exhaurits aquests.
  
La Conselleria de Benestar Social, una vegada exhaurits els fons, haurà de fer pública aquesta circumstància a l'efecte de la seua desconvocatòria.
  
Si com a conseqüència de l'oportuna modificació pressupostària es veuen incrementats els crèdits per a la concessió de les ajudes convocades per aquesta ordre, es farà constar aquest increment mitjançant la corresponent resolució publicada al Diari Oficial de la Generalitat Valenciana, sense que calga obrir un nou termini per a la presentació de sol·licituds d'ajudes.
  
Article 15. Recursos
  
Contra les resolucions de la consellera de Benestar Social, expresses o presumptes, que exhauriran la via administrativa, s'hi podrà interposar el recurs que escaiga en dret.
  
Article 16. Modificació de la resolució de concessió
  
D'acord amb el que disposa l'article 47, paràgraf vuité del Reial Decret Legislatiu de 26 de juny de 1991, del Consell de la Generalitat Valenciana, amb el qual s'aprova el Text Refós de la Llei d'Hisenda Pública de la Generalitat Valenciana, qualsevol alteració de les condicions tingudes en compte per a la concessió de la subvenció i en tot cas l'obtenció concurrent de subvencions i ajudes atorgades per altres administracions públiques o altres ens públics o privats, podrà donar lloc a la modificació de la resolució de concessió.
  
L'import de la subvenció concedida en cap cas no podrà ser tal quantia que, aïlladament, o en concurrència amb subvencions o ajudes d'altres administracions públiques, o d'altres ens públics o privats, supere el cost de les despeses produïdes als beneficiaris.
  
En qualsevol cas, els beneficiaris hauran de comunicar fefaentment, a l'òrgan que concedeix la subvenció, la sol·licitud i la concessió de tota ajuda, amb la mateixa finalitat, per part d'altres organismes públics.
  
TÍTOL III
  
Del pagament i la justificació de les subvencions
  
Article 17. Pagament de les subvencions
  
La meritació de l'ajuda econòmica es produirà en un pagament únic, una vegada aprovada la resolució de concessió i presentada la factura acreditativa de la despesa subvencionada, mitjançant una transferència bancària a nom del sol·licitant.
  
No obstant això, no es podran efectuar justificacions de la despesa amb posterioritat al 1 de novembre de 1999.
  
Article 18. Reintegrament de les quantitats percebudes
  
Es podrà dictar una resolució de deixada sense efecte o de minoració, i, en tot cas, de reintegrament de les quantitats rebudes, en els casos de l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
  
El procediment s'iniciarà per part de la direcció territorial de Benestar Social, d'ofici a conseqüència de la iniciativa pròpia de l'òrgan competent, d'una ordre superior, de la petició raonada d'altres òrgans, o de la formulació d'una denúncia.
  
El termini màxim per a resoldre serà de 6 mesos des del moment que va ser incoat l'expedient de revocació o de minoració.
  
DISPOSICIONS ADDICIONALS
  
Única
  
Els aspectes regulats en aquesta ordre s'aplicaran sense perjudici de totes les normes que regeixen el règim jurídic pressupostari de l'administració de la Generalitat Valenciana, especialment en matèria pressupostària.
  
DISPOSICIÓ FINAL
  
Única
  
Aquesta ordre entrarà en vigor l'endemà de la seua publicació al Diari Oficial de la Generalitat Valenciana.
  
En la seua contra es podrà interposar un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació.
  
València, de 6 d'abril de 1999
  
La consellera de Benestar Social,
  
MARCELA MIRÓ PÉREZ